Diari Oficial de la Generalitat Valenciana


Sumari del DOGV 4901, del 13-12-2004 (2004/12384)

ORDE de 30 de novembre de 2004, de la Conselleria de Benestar Social per la qual es convoquen ajudes destinades a la realització en l'exercici de 2005 de Programes i/o activitats promogudes per associacions de dones legalment constituïdes i relacionades amb els fins de la Direcció General de la Dona, en el marc de les Polítiques d'Igualtat d'Oportunitats del Govern Valencià.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4901

Data del DOGV
:   13-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/12236


Data del document
:   30-11-2004

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * dona
    * associació

ORDE de 30 de novembre de 2004, de la Conselleria de Benestar Social per la qual es convoquen ajudes destinades a la realització en l'exercici de 2005 de Programes i/o activitats promogudes per associacions de dones legalment constituïdes i relacionades amb els fins de la Direcció General de la Dona, en el marc de les Polítiques d'Igualtat d'Oportunitats del Govern Valencià. [2004/X12399]
  
La Direcció General de la Dona de la Conselleria de Benestar Social, és l'òrgan directiu a què li correspon segons el Decret 120/2003, d'11 de juliol, del Govern Valencià, elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
Les Polítiques d'Igualtat del Govern Valencià recullen entre els seus objectius promoure la igualtat d'oportunitats de forma normalitzada i integral, tot procurant la implicació de tots els agents públics i privats, així com promoure l'associacionisme i el voluntariat femení i la participació de les dones en les estructures organitzatives de tipus genèric.
  
La Conselleria de Benestar Social, per mitjà de la present orde, contribuïx a facilitar subvencions i recursos necessaris a les associacions de dones per a la realització de programes/activitats que estiguen dirigits a la promoció de la igualtat d'oportunitats entre hòmens i dones en qualsevol dels seus àmbits.
  
En virtut d'això i fent ús de les facultats que em conferix l'art. 47.11 del Text Refós de la Llei d'Hisenda Pública de la Generalitat Valenciana i el Decret 120/2003, d'11 de juliol, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
És objecte de la present Orde la convocatòria d'ajudes dirigida a associacions de dones legalment constituïdes, per a la realització de programes i/o activitats en desplegament de les polítiques d'igualtat d'oportunitats entre hòmens i dones del Govern Valencià, que es duguen a terme durant l'exercici 2005.
  
Article 2
  
Aprovar les bases per què es regix esta convocatòria, incloses com annex I de la present Orde.
  
Article 3
  
L'eficàcia de la present convocatòria d'ajudes queda condicionada a l'existència, en els Pressupostos de la Generalitat Valenciana per a l'exercici econòmic corresponent a l'any 2005, de crèdit adequat i suficient per a atendre a les ajudes previstes en la present Orde, havent de publicar-se en el Diari Oficial de la Generalitat Valenciana a este efecte la Resolució de la Conselleria de Benestar Social en què es determinen les línies pressupostàries i la quantia global màxima que servisca de suport a estes.
  
DISPOSICIONS FINALS
  
Primera
  
S'autoritza la sotssecretària i la directora general de la Dona de la Conselleria de Benestar Social, perquè, en l'àmbit de les seues competències, adopten les mesures necessàries per al desenvolupament i l'aplicació d'esta orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Esta orde, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el titular de la Conselleria de Benestar Social, en el termini d'un mes a comptar des de l'endemà de la publicació.
  
b) El recurs contenciós administratiu, haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la publicació.
  
València, 30 de novembre de 2004
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases
  
Primera. Objecte
  
És objecte de la present orde, la convocatòria d'ajudes dirigida a associacions de dones legalment constituïdes, per a la realització de programes i/o activitats en desplegament dels objectius de les polítiques per a la igualtat d'oportunitats entre hòmens i dones del Govern Valencià, que es duguen a terme durant l'exercici 2005.
  
Segona. Entitats Beneficiàries.
  
Seran beneficiàries de les ajudes aquelles associacions de dones legalment constituïdes que tinguen seu social a la Comunitat Valenciana i els programes i/o activitats dels quals es corresponguen amb els determinats en la present Orde.
  
Tercera. Programes que cal subvencionar.
  
Serà requisit per a accedir a esta convocatòria que l'entitat sol·licitant haja justificat les quantitats anteriorment concedides per mitjà de subvenció de la Direcció General de la Dona o reintegrat, si és el cas, els fons no justificats.
  
L'entitat sol·licitant podrà presentar un màxim de dos programes i/o activitats que s'han de subvencionar, que preveuen la realització d'actuacions relacionades amb els fins de la Direcció General de la Dona, que a continuació s'indiquen:
  
1. Programes que afavorisquen la conciliació de la vida familiar i laboral.
  
2. Programes que contribuïsquen a l'eliminació d'estereotips sexistes.
  
3. Programes que impulsen models coeducativos en els àmbits familiar, escolar i laboral.
  
4. Programes i/o activitats de participació en les estructures organitzatives que milloren els nivells d'organització, gestió i coordinació de les associacions de dones, així com el foment de l'associacionisme i l'intercanvi i la col·laboració per a la creació de xarxes i la participació social de les dones.
  
5. Programes i/o activitats que impulsen la formació en noves tecnologies per a la diversificació professional de les dones, així com, que potencien el paper de les dones rurals, tot afavorint el seu accés al conjunt de servicis i recursos públics, per mitjà d'actuacions relacionades amb el coneixement de noves tecnologies.
  
6. Programes i/o activitats que dirigits a reivindicar l'aportació de les dones a la cultura i a la ciència.
  
7. Programes i/o activitats dirigits a l'adquisició d'hàbits de vida saludables per a millorar la qualitat de vida de les dones.
  
Les actuacions que cal realitzar en els programes i/o activitats presentats en cada un dels apartats anteriors, podran consistir, entre altres, en cursos de formació; xarrades i conferències; jornades i seminaris; tallers; campanyes informatives; exposicions i cicles culturals, que contribuïsquen a la promoció de la dona i a la igualtat d'oportunitats entre hòmens i dones.
  
Quarta. Assignació econòmica dels programes.
  
L'import total de les ajudes concedides per la Direcció General de la Dona en cada un dels set apartats de programes/activitats de la base tercera, no podrà excedir el 30% del crèdit aprovat en els Pressupostos de 2005 per a atendre les subvencions de la present convocatòria, amb la finalitat de distribuir equilibradament les ajudes en els set apartats establits.
  
Quinta. Cofinançament.
  
La Conselleria de Benestar Social, a través de la Direcció General de la Dona, finançarà fins a un màxim del 75% del cost total del projecte subvencionat.
  
Les ajudes aniran destinades a finançar, exclusivament, les despeses corrents derivades del desenvolupament dels programes i de les activitats subvencionades. D'esta manera, les beneficiàries no podran imputar despeses d'inversió per a la justificació de les subvencions concedides.
  
No podran ser objecte de subvenció les despeses relatives al funcionament ordinari de les associacions, l'adquisició de material inventariable, així com els viatges de recreació i/o màrqueting, menjars i semblants.
  
Sexta. Publicitat i difusió.
  
Serà obligació de les entitats beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social.
  
Incorporar en tot el material imprés, que es derive de les activitats objecte de la present Orde, el logotip de la Generalitat Valenciana.
  
Sèptima. Documentació que ha d'aportar les entitats sol·licitants.
  
La sol·licitud de subvenció haurà de presentar-se firmada per la persona que tinga la representació legal de l'entitat, d'acord amb el model establit en l'annex II.
  
A les sol·licituds s'acompanyaran els documents següents:
  
1. Descripció del programa i /o activitat per al qual se sol·licita subvenció, segons model de l'annex III.
  
2. Projecte d'actuació del programa/activitat, en què obligatòriament es faça constar com a mínim:
  
a) Àmbit territorial de l'actuació i característiques de la població a qui va dirigit.
  
b) Objectius prioritaris a què s'orienta.
  
c) Metodologia que es va a utilitzar en el seu desenvolupament.
  
d) Sistema de seguiment i d'avaluació dels objectius i resultats previstos.
  
e) Pressupost del programa/activitat, desglossat per conceptes.
  
f) Cost del servici o activitat per a les participants/usuàries, si és el cas.
  
g) Detall de la previsió de participants per programa/activitat.
  
h) Calendari detallat d'activitats, amb indicació del lloc, horari, data d'inici i de finalització previstes i nombre total d'hores de què consta el programa i/o activitat que cal subvencionar.
  
3. Dades de domiciliació bancària de l'entitat sol·licitant, segons model normalitzat facilitat en l'annex IV, en què es farà constar el número i la titularitat del compte d'esta entitat sol·licitant de la subvenció.
  
4. Fotocòpia compulsada del CIF de l'entitat sol·licitant.
  
5. Fotocòpia compulsada de la inscripció en el Registre d'Entitats corresponent.
  
6. Quan es tracte d'entitats que presenten per primera vegada la seua sol·licitud o que hagen modificat el seu representant legal respecte a convocatòries anteriors, s'adjuntarà certificat expedit per la persona que detente la Secretaria de l'entitat, que acredite que el seu representant legal té capacitat suficient per a realitzar la domiciliació bancària per compte d'esta, i fotocòpia del Document Nacional d'Identitat de qui ho subscriu.
  
Octava. Termini i presentació de les sol·licituds
  
Les sol·licituds es presentaran en qualsevol dels Registres dels Servicis Territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, tot utilitzant per a això els models normalitzats establits a este efecte i que figuren en la present Orde com a annexos.
  
No serà necessari presentar els documents exigits quan estos estiguen en poder de la Conselleria de Benestar Social, sempre que no hagen transcorregut més de cinc anys des de la seua presentació i no hagen patit modificacions, i en este cas l'entitat sol·licitant podrà acollir-se al que establix l'article 35.f) de la Llei 30/1992, de 26 de novembre, sempre que l'entitat sol·licitant declare per escrit, que tals documents no han patit modificació, així com la data i l'òrgan o la dependència en què van ser presentats.
  
Quan la sol·licitud no reunisca els requisits establits en la present Orde, no s'òmpliguen correctament els seus apartats, o no s'acompanye la documentació, que haurà de ser veraç en tot el seu contingut, i que d'acord amb la pròpia orde resulte exigible, d'acord amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà als interessats perquè, en un termini de 10 dies, esmenen la falta o acompanyen els documents preceptius, amb indicació que, si així no ho feren, se'ls tindrà per desistits de la seua petició, prèvia resolució, que haurà de ser dictada en els termes previstos en l'article 42 de l'esmentada Llei.
  
El termini de presentació de sol·licituds, serà d'un mes comptat des de l'endemà de la publicació de l'Orde en el Diari Oficial de la Generalitat Valenciana.
  
Novena. Comissió de Valoració
  
Per a la selecció dels programes que cal subvencionar es constituirà una Comissió de Valoració formada per:
  
- El cap de Servici de Gestió de Programes de la Direcció General de la Dona o persona que delegue.
  
- El cap de Secció del Servici de Gestió de Programes de la Direcció General de la Dona o persona que delegue.
  
- El cap de Secció de Coordinació Administrativa de la Direcció General de la Dona o persona que delegue.
  
- Les coordinadores de la Direcció General de la Dona en les seus d'Alacant i de Castelló o persones que deleguen.
  
- Un/a tècnic/a de la Direcció Territorial de Benestar Social de València.
  
- Un/a tècnic/a de la Sotssecretaria General de la Conselleria de Benestar Social.
  
Deu. Criteris de valoració
  
La subvenció dels programes presentats per les entitats sol·licitants, tant de caràcter general com específic, estarà condicionada a l'aplicació dels criteris de valoració, exposats a continuació:
  
1. La concreció dels objectius i de les accions que contribuïsquen a l'augment de la participació de les dones en els diferents àmbits públics, d'acord amb el que establix la base tercera de la present convocatòria (fins a 20 punts)
  
2. El nombre de beneficiàries previst amb relació a l'àmbit territorial d'actuació, tot ponderant positivament les zones rurals i xicotets nuclis de població (fins a 10 punts).
  
3. La relació, per tipus d'activitat, entre el cost i la duració/nombre d'hores d'esta (fins a 10 punts).
  
4. El sistema de seguiment i d'avaluació del programa i/o activitat, tot detallant expressament els indicadors que s'han d'utilitzar i el resultat que es pretén mesurar (fins a 10 punts).
  
Onze. Resolució de l'expedient
  
La Comissió de Valoració establida en la base novena de la present orde, elevarà proposta motivada de resolució a la directora general, tenint en compte els criteris de valoració de la base desena, qui resoldrà per delegació de la consellera de Benestar Social prevista en Resolució de 30 de gener de 2001 sobre delegació de competències en determinats òrgans de la Conselleria de Benestar Social (DOGV núm. 3936, de 9 de febrer de 2001), modificada per Resolució de 16 de febrer de 2001 (DOGV núm. 3.944, de 21 de febrer de 2001) i per Resolució de 14 de maig de 2002 del mateix òrgan (DOGV núm. 4252, de 20 de maig de 2002).
  
La resolució de concessió de les ajudes indicarà expressament el programa/s o activitat/és subvencionats amb indicació de la quantia.
  
Una vegada transcorregut el termini sense que haguera recaigut una resolució expressa, s'entendrà desestimada la sol·licitud de concessió d'ajuda en els termes previstos en els articles 44 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per llei 4/1999, de 13 de gener.
  
El termini de resolució de l'expedient serà de dos mesos comptats des de la publicació en el Diari Oficial de la Generalitat Valenciana de la resolució per la qual es dóna publicitat als crèdits que s'han de finançar les ajudes convocades per mitjà de la present orde d'acord amb els Pressupostos de la Generalitat Valenciana aprovats per a l'any 2005.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaran els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptat a partir de la data de publicació en el DOGV de la Resolució de la consellera de Benestar Social que done publicitat a este increment.
  
La resolució es notificarà a les associacions sol·licitants segons el que disposa els articles 58 i 59 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
Contra la resolució per delegació de la present orde de convocatòria que posa fi a la via administrativa, es podrà interposar recurs potestatiu de reposició en el termini d'un mes davant la consellera de Benestar Social d'acord amb el que disposa els articles 116 i 117 de la llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per llei 4/1999, o directament recurs contenciós administratiu en el termini de dos mesos a partir de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen els articles 10 i 46.1 de la llei 29/1998 de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que considere convenient d'acord amb la norma aplicable al fet que tracta esta resolució.
  
Dotze. Obligacions de les entitats beneficiàries
  
- Després de la notificació de la concessió de l'ajuda sol·licitada, les associacions beneficiàries hauran de presentar la documentació acreditativa d'estar al corrent de les seues obligacions tributàries i de Seguretat Social, en els termes establits en l'Orde de 30 de maig de 1996 de la Conselleria d'Economia i Hisenda, la validesa dels quals haurà d'estendre's a la data de finalització del termini de presentació de sol·licituds, excepte aquelles entitats que per la quantia de l'ajuda concedida no tinguen l'obligació legal de presentar-la.
  
D'acord amb el que establix el Reial Decret 209/2003, de 21 de febrer (BOE de 28.2-2003), pel qual es regulen els registres i les notificacions telemàtiques, així com la utilització de mitjans telemàtics per a la substitució de l'aportació de certificats pels ciutadans, sempre que així s'autoritze expressament per l'entitat interessada, els certificats administratius en suport paper seran substituïts per certificats telemàtics o per transmissions de dades
  
- Acreditar documentalment davant la Direcció General de la Dona la realització de l'activitat així com el compliment dels requisits i les condicions que determinen la concessió de la subvenció.
  
- Sotmetre's al control financer que correspon a la Intervenció General.
  
- Comunicar a la Direcció General de la Dona l'obtenció d'ajudes per a la mateixa finalitat, procedent de qualssevol administracions o ens públics.
  
- Presentar una memòria justificativa del programa realitzat, que expresse clarament l'avaluació dels resultats obtinguts respecte als objectius plantejats en tal programa, i d'acord amb la base tretzena de justificació i pagament de la subvenció.
  
- Comunicar a la Direcció General de la Dona, per a la seua autorització, en el cas que corresponga, qualsevol modificació que afecte el desplegament i l'execució del programa subvencionat.
  
- Complir totes les obligacions que es troben previstes per al règim de subvencions i ajudes públiques, que li siguen aplicables a la present orde, d'acord amb el que disposa el Decret Legislatiu, de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i la resta de legislació concordant i d'aplicació.
  
Tretze. Justificació i pagament de la subvenció
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en esta orde s'efectuarà en la forma que es determina en l'art.47 bis del text refós de la Llei d'Hisenda Pública aprovat pel Decret Legislatiu de 26 Juny de 1991:
  
a) Fins a un 40% de l'import d'esta es lliurarà una vegada concedida.
  
b) La resta s'abonarà després de l'aportació i la comprovació de la documentació justificativa de l'efectiva i correcta aplicació de la suma lliurada destinada a l'actuació objecte de la subvenció.
  
No obstant això, i respectant els límits establits en l'art.47 bis del TRLHPGV, la resolució de concessió d'ajudes concretarà els percentatges que cal aplicar en cada un dels lliuraments.
  
1. Per a la justificació de les ajudes serà necessària l'aportació documental suficient i adequada de les despeses hagudes en la realització de les activitats objecte de la present Orde, d'acord amb a la normativa vigent. Les factures presentades hauran de complir els requisits formals exigits per a la seua expedició en l'article 3 del Reial Decret 2.402/1985, de 18 de desembre (BOE núm. 312, de 30 de desembre de 1985). La dita documentació haurà de correspondre, ineludiblement, a despeses realitzades durant l'exercici 2005.
  
2. A més dels documents justificatius o factures de despeses a què es referix el paràgraf anterior, les entitats beneficiàries, hauran d'adjuntar una memòria justificativa de la realització de les activitats subvencionades, el contingut de la qual contindrà, almenys els apartats següents:
  
- Indicació del lloc en què s'ha desenvolupat, horari realitzat i duració/nombre d'hores del programa/activitat.
  
- Llistat dels assistents al programa i/o activitat subvencionat.
  
- Detall del seguiment i de l'avaluació dels resultats obtinguts.
  
- Certificació de la secretària de l'entitat beneficiària, amb el vistiplau de la presidenta i el segell de l'entitat, on es reflectisquen les despeses ocasionades pel programa/activitat subvencionat.
  
3. La documentació acreditativa de la justificació de l'activitat haurà de presentar-se amb anterioritat al 15 de novembre de 2005.
  
4. L'import de l'ajuda, en cap cas, podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats supere el cost del programa i/o activitat que ha de desenvolupar l'entitat beneficiària.
  
Catorze. Minoració o revocació de les ajudes concedides
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades, que en el seu conjunt superen el cost del programa i/o activitat que han de desenvolupar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és el cas, amb el desistiment sense efectes de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat al tràmit d'audiència.
  
El termini màxim per a resoldre i notificar la resolució procedent, serà de sis mesos des del moment que s'incoe l'expedient de revocació o minoració, i si és el cas, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no la prescripció d'accions.
  
Les quantitats que s'hagen de reintegrar tindran la consideració d'ingressos de dret públic, a efectes del procediment aplicable per a la cobrança.